Αθήνα, 25 Νοεμβρίου 2020

**ΕΡΩΤΗΣΗ**

**Προς τους κ. κ. Υπουργούς**

**Οικονομικών**

**Ανάπτυξης και Επενδύσεων**

**Αγροτικής Ανάπτυξης και Τροφίμων**

**Θέμα: «Επικείμενα προβλήματα εξυπηρέτησης κατοίκων νησιών των Κυκλάδων από το κλείσιμο υποκαταστημάτων Τράπεζας Πειραιώς και Εθνικής Τράπεζας»**

Λίγες μόνο μέρες μετά την Ερώτηση 31 βουλευτών του ΣΥΡΙΖΑ- ΠΣ με θέμα «Άμεσο κλείσιμο 41 υποκαταστημάτων της Εθνικής Τράπεζας σε όλη την Ελλάδα , παράλληλα με την προώθηση του προγράμματος εθελούσιας εξόδου του προσωπικού» <https://www.hellenicparliament.gr/UserFiles/c0d5184d-7550-4265-8e0b-078e1bc7375a/11434363.pdf>, επανερχόμαστε στο θέμα καθώς σε αυτά προστίθενται και 53 υποκαταστημάτων της Τράπεζας Πειραιώς. Παράλληλα έχει τεθεί σε ισχύ το πρόγραμμα εθελούσιας εξόδου για τους υπαλλήλους των δύο τραπεζών, δείχνοντάς τους εμμέσως πλην σαφώς την πόρτα της εξόδου.

Συγκεκριμένα στο νομό Κυκλάδων τερματίζουν συνολικά τη λειτουργία τους:

* τρία υποκαταστήματα της Εθνικής Τράπεζας, στα Φηρά Σαντορίνης, στη Νάουσα Πάρου και στη Σύρο (κατάστημα “Νεώριου”) και
* πέντε της Τράπεζας Πειραιώς, στην Κέα, στη Χώρα της Άνδρου, στη Νάουσα Πάρου, καθώς και τα κινητά συνεργεία Αγίας Κυριακής Μυκόνου και Φιλωτίου Νάξου.

Αυτό πρακτικά σημαίνει ένα μεγάλο πλήγμα τόσο στους έμπορους και τους επαγγελματίες σε κατεξοχήν τουριστικές περιοχές όπως στη Νάουσα Πάρου με το ταυτόχρονο λουκέτο Εθνικής και Πειραιώς ή στη Μύκονο με το κλείσιμο του κινητού συνεργείου της Εθνικής, αλλά και στους αγρότες και κτηνοτρόφους του Φιλωτίου Νάξου, που είναι το μεγαλύτερο σε κτηνοτροφία χωριό των Κυκλάδων με το κλείσιμο του κινητού συνεργείου της Πειραιώς. Και τέλος στη Σύρο, που είναι η έδρα της Περιφέρειας Νοτίου Αιγαίου, το νησί με το μεγαλύτερο πληθυσμό, έχοντας αναμενόμενο υψηλό κύκλο συναλλαγών, παραμένει το παλαιότερο κατάστημα της Εθνικής στο κέντρο της πόλης, του οποίου η θέση μέσα στο ιστορικό κέντρο με σκαλιά, το καθιστά πολύ δύσκολα προσβάσιμο.

Οι αντιδράσεις στις τοπικές κοινωνίες είναι πολλές, από τους αντίστοιχους δήμους και κυρίως από τον αγροτικό πληθυσμό, ο οποίος με την εξαγορά της Αγροτικής Τράπεζας από την Πειραιώς υποχρεώθηκε να εξυπηρετείται από την Τράπεζα Πειραιώς.

Ιδιαίτερα στην Κέα, ένα νησί με σημαντική κτηνοτροφική και γεωργική παραγωγή, με την 128/2020 Απόφαση του Δημοτικού Συμβουλίου Κέας εκδόθηκε ομόφωνο ψήφισμα διαμαρτυρίας, το οποίο συνυπογράφουν οι Αγροτικοί Συνεταιρισμοί Ιουλίδας Κέας και Κάτω Μεριάς Κέας καθώς και ο Σύλλογος Επαγγελματιών και Βιοτεχνών «Η Πρόοδος 1945». Το ψήφισμα έρχεται σε συνέχεια της από 19/11/2020 επιστολή της Δημάρχου Κέας προς το Γενικό Διευθυντή της Τράπεζας Πειραιώς όπου επισημαίνονται τα προβλήματα που θα προκύψουν με το κλείσιμο του υποκαταστήματος δεδομένων ότι:

* Η πλειοψηφία των επιχειρηματιών αλλά και των κατοίκων της Κέας είναι πελάτες της τράπεζας Πειραιώς
* Το σύνολο του αγροτικού πληθυσμού εξυπηρετείται από την Πειραιώς (η οποία, άλλωστε, είχε εξαγοράσει την ΑΤΕ)
* Ο Δήμος διατηρεί τα κεφάλαιά του στην εν λόγω τράπεζα, από την οποία γίνεται και η μισθοδοσία των υπαλλήλων
* Οι δύο αγροτικοί συνεταιρισμοί που λειτουργούν στο νησί συνεργάζονται αποκλειστικά με την τράπεζα Πειραιώς.
* Δεν υπάρχει άλλο υποκατάστημα στο νησί και για να εξυπηρετηθούν οι κάτοικοι το κοντινότερο βρίσκεται στο Λαύριο.

Επίσης, ο Δήμαρχος Άνδρου με το από 11-11-2020 ψήφισμα διαμαρτυρίας του Δημοτικού Συμβουλίου για το κλείσιμο του υποκαταστήματος στη Χώρα της Άνδρου, τονίζει την αναγκαιότητα της λειτουργίας του συγκεκριμένου υποκαταστήματος, το οποίο από το 1963 λειτουργούσε ως υποκατάστημα της Αγροτικής Τράπεζας, μέχρι το 2012 που απορροφήθηκε από την τράπεζα Πειραιώς. Το κλείσιμο του καταστήματος, όπως αναφέρεται, θα αναγκάσει τους πολίτες είτε να διανύουν 40 χιλιόμετρα προκειμένου να εξυπηρετηθούν, είτε να προβούν σε αλλαγή τραπεζικού ιδρύματος. Επίσης, λόγω της μεγάλης έκτασης του νησιού, αλλά και της έλλειψης τακτικής συγκοινωνίας, δυσχεραίνεται ακόμη περισσότερο η ομαλή εξυπηρέτηση κατοίκων, εργαζομένων και επισκεπτών.

Γενικά, το δίκτυο καταστημάτων τραπεζών στα νησιά των Κυκλάδων εξυπηρετεί και πολλούς ηλικιωμένους όπως και άτομα με κινητικές δυσκολίες, οι οποίοι αδυνατούν να μετακινηθούν είτε σε μεγάλες αποστάσεις εντός του νησιού τους (όπως στην Άνδρο και στη Νάξο που είναι τα μεγαλύτερα νησιά των Κυκλάδων και οι αποστάσεις είναι μεγάλες), είτε σε άλλο νησί ή ακόμα και στην ηπειρωτική χώρα όταν δεν υπάρχει άλλο υποκατάστημα στο νησί τους (όπως η Κέα) και ταυτόχρονα δεν έχουν καμιά ελπίδα να προσεγγίσουν την «ψηφιακή εποχή» και τις συναλλαγές μέσω διαδικτύου στο οποίο, όπως όλα δείχνουν, επενδύουν οι τράπεζες.

Το δε σύντομο χρονικό διάστημα που δόθηκε για τον τερματισμό λειτουργίας των υποκαταστημάτων εν μέσω περιοριστικών μέτρων πανδημίας καθιστά αδύνατη την διαχείριση του χαρτοφυλακίου των συναλλασσόμενων, σε όποιο νησί δεν υπάρχει 2ο υποκατάστημα.

Το κλείσιμο των υποκαταστημάτων της Τράπεζας Πειραιώς δεν ανταποκρίνεται στους ιστορικούς και συνάμα ισχυρούς δεσμούς που έχει με τον αγροτικό κόσμο της επαρχίας, αφού αποτελεί τον θεσμικό διάδοχο της Αγροτικής Τράπεζας. Εξαιτίας αυτής της διαχρονικής σύνδεσης με τον αγροτικό τομέα, η Πειραιώς όφειλε να σταθεί αρωγός στην υποστήριξη της πρωτογενούς παραγωγής και των αγροτών, ωστόσο επιδεικνύει τάσεις εγκατάλειψής τους, και μάλιστα σε μια ιδιαίτερα δυσμενή περίοδο συνολικά για την πραγματική οικονομία της χώρας.

Το δε κλείσιμο των υποκαταστημάτων της Εθνικής, της μεγαλύτερης και ιστορικότερης τράπεζας στην Ελλάδα, γεννά ερωτηματικά σχετικά με την αναπτυξιακή πορεία της Χώρας.

**Κατόπιν αυτών ερωτώνται οι αρμόδιοι Υπουργοί :**

1. **Προτίθενται να παρέμβουν ώστε να συνεχίσουν τη λειτουργία τους τα Υποκαταστήματα των ανωτέρω Τραπεζών με δεδομένη την παράμετρο της νησιωτικότητας;**
2. **Ποιο θα είναι το εργασιακό καθεστώς των εργαζομένων που δεν θα θελήσουν να βγουν σε εθελούσια έξοδο στα υποκαταστήματα που θα κλείσουν;**
3. **Πως προτίθενται να συνδράμουν ώστε να εξυπηρετούνται οι ηλικιωμένοι και άτομα που δεν έχουν δυνατότητα ή ευχέρεια για χρήση ηλεκτρονικών συναλλαγών;**

**Ο ερωτών βουλευτής**

**Συρμαλένιος Νίκος**

**Αραχωβίτης Σταύρος**